หุ้นชูโอร่วงผู้ถือหุ้นใหญ่ญี่ปุ่นยื่นขอล้มละลาย
หุ้นชูโอร่วง ผู้ถือหุ้นใหญ่ญี่ปุ่นยื่นขอล้มละลาย ชี้ อยู่ระหว่างดำเนินการ
5 ต.ค. 2553

หุ้นชูโอร่วง ผู้ถือหุ้นใหญ่ญี่ปุ่นยื่นขอล้มละลาย ชี้ อยู่ระหว่างดำเนินการ
บริษัท ชูโอ เซ็นโก(ประเทศไทย) หรือ CHUO แจ้งตลาดหลักทรัพย์ฯว่า ที่ประชุมคณะกรรมการบริษัทฯได้รับทราบข้อมูลจากบริษัท ชูโอ เซ็นโก แอดเวอร์ไทซิ่ง จำกัด(ประเทศญี่ปุ่น) ซึ่งเป็นผู้ถือหุ้นใหญ่ของCHUO อยู่ระหว่างการดำเนินการยื่นล้มละลาย  
ดังนั้น คณะกรรมการจึงมีมติอนุมัติการจัดประชุมวิสามัญผู้ถือหุ้น ครั้งที่1/2553 ในวันที่ 2 พ.ย.2553 เวลา 10.00 น. เพื่อชี้แจงเพิ่มเติมเกี่ยวกับข่าวการยื่นล้มละลายของผู้ถือหุ้นใหญ่ให้แก่ผู้ถือหุ้นทุกรายทราบโดยทั่วกัน
อย่างไรก็ตาม ฝ่ายบริหารของบริษัทฯมีความเชื่อมั่นว่าเหตุการณ์ข้างต้นจะไม่ส่งผลกระทบต่อการดำเนินงานและฐานะทางการเงินของบริษัทฯ และบริษัทย่อยแต่อย่างใด นอกจากนั้น บริษัทฯได้มีการติดต่อเพื่อชี้แจงถึงข้อเท็จจริงที่เกิดขึ้นกับลูกค้าหลักของบริษัทฯเป็นที่เรียบร้อยแล้ว ซึ่งบริษัทได้รับความเข้าใจและความไว้วางใจจากลูกค้าหลักเป็นอย่างดี
ด้านราคาหุ้น CHUO เช้าวันนี้  อ่อนตัวลง 0.50 บาท ซื้อขายบริเวณ 10.50   บาทหลังจากมีข่าวนี้ออกไป และสวนทางตลาดหุ้นโดยรวมที่บวกกว่า2จุด